Source: http://totalbaschet.ro/articol/ACS-KSE-T%C3%A2rgu-Secuiesc-devine-co%C8%99marul-or%C4%83dencelor-%C3%AEn-acest-sezon-dup%C4%83-a-3-a-victorie-%C3%AEn-meciurile-directe~63599
Timestamp: 2018-11-14 05:40:15+00:00

Document:
ACS KSE Târgu Secuiesc devine coșmarul orădencelor în acest sezon, după a 3-a victorie în meciurile directe
Kayla Mobley este prima jucătoare care înscrie 30 de puncte în această ediție a LNBF
ACS KSE Târgu Secuiesc a reușit a doua victorie la rând în grupa valorică B din Liga Națională de Baschet Feminin. Covăsnencele s-au impus cu 82-57 în duelul cu CSU CSM Oradea, pe sferturi: 23-10, 21-13, 22-10 și 16-24. Kayla Mobley a bifat o nouă evoluție excelentă în fața fostei sale formații, cu 30 de puncte și 12 recuperări.
Cele două formații s-au întâlnit și în primul tur al Cupei României și atunci câștig de cauză au avut tot covăsnencele, la 17 puncte în deplasare și la 3 acasă. De la acel duel, orădencele au adus a doua stranieră.
ACS KSE Târgu Secuiesc venea după ce a obținut prima victorie în această ediție de campionat, la București cu Agronomia, 66-50. Înainte de acea partidă, covăsnencele au înregistrat 3 înfrângeri la rând. CSU CSM Oradea cedase acasă cu 70-73 în fața Rapidului în etapa intermediară, după ce a legat două victorii, la Alexandria și acasă cu CSM Târgu Mureș.
Ljubomir Kolarevic a început partida cu Debreczi, Boloni, Csurulya, Dănălache și Mobley. Mihai Coldea le-a trimis în 5-ul de start pe Beronja, Gavra, Chiș, Pfirman și Mititelu. Gazdele au condus pe toată durata partidei. Boloni a deschis scorul de la linia de fault și Pfirman a egalat. Csurulya a reușit primele două triple ale meciului și Chiș făcea 8-6. Gazdele s-au desprins cu un run de 11 puncte (9 înscrise de Mobley), iar scorul era 19-6 la intrarea în a doua jumătate a sfertului. Aceasta avea să fie diferența și la prima pauză, la 23-10.
Croitoru a marcat prima în sfertul secund, dar au urmat patru minute fără coș pentru formația sa. Gazdele au profitat și s-au distanțat la 19 puncte. Oaspetele s-au apropiat la 14 lungimi, dar covăsnencele s-au dus la 23. La vestiare s-a intrat cu scorul de 44-23. Sfertul trei a continuat în aceeași manieră, cu KSE Târgu Secuiesc mărind distanța până la 36 de puncte. Chiș a marcat de la distanță și a stabilit scorul ultimei pauze, 66-33.
În ultima perioadă de joc orădencele au reușit să se mai apropie, iar scorul final a fost 82-57. Gazdele au avut două reușite în plus din semicerc (23-21), patru triple în plus (8-4) și cu 9 libere transformate mai mult (12-3). 40-23 a fost la recuperări.
Kayla Mobley a fost coșghetera partidei, fiind prima sportivă care trece de bariera celor 30 de puncte în această ediție a Ligii Naționale. Americanca a terminat în double-double cu 12 recuperări, plus 6 assist-uri, pentru +38 eficiență. În double-double a fost și Iringo Debreczi cu 10 puncte și 15 recuperări. Pentru ACS KSE Târgu Secuiesc au mai înscris: Csurulya 18 puncte, Dănălache 11, Boloni 5, Holinka Miklos 4 și Czimbalmos 4 puncte.
Ruxandra Chiș a fost cea mai bună marcatoare de la oaspete, cu 13 puncte. Pentru CSU CSM Oradea au mai înscris: Croitoru 12 puncte, Pfirman 10 puncte (8 recuperări), Beronja 7 puncte (6 pase decisive), Gavra 6 puncte, Mititelu 5 și Creț 4 puncte.
Ambele echipe mai au de jucat o restanță din turul primei faze a campionatului. ACS KSE Târgu Secuiesc joacă în 8 noiembrie acasă cu CSM Alexandria, meciul din etapa a 4-a. CSU CSM Oradea va disputa restanța din prima etapă în 14 noiembrie, acasă, cu Agronomia București. Conform programului anunțat inițial, în 9 noiembrie ar trebui să se dispute prima etapă a returului, după care urmează pauza de naționale. Orădencele merg la Agronomia București în runda a 8-a, iar covăsnencele stau. În 28 noiembrie CSU CSM va sta, iar ACS KSE Târgu Secuiesc va merge la Constanța.
*foto: Kezdi kosarasai facebook
Andreea Vlase / 04 November 2018 / 23:08

References: CSM 
 CSM 
 CSM 
 CSM 
 CSM 
 CSM 
 CSM